作者:程節齋
標題:沁園春
內容:三百篇詩，三十六篇，以祈壽言。惟上天所佑，錫之君子，中心豈弟，蓋有仁存。允矣我公，韋平世胄，學問於茲有本原。臨民處，看精神秋徹，氣宇春溫。由來淑景中分。第一日桑弧掛左門。是賦受不凡，仁而宜壽，笑渠諂子，徒費辭繁。命匪在天，算非由數，我只把公心地論。從今去，管亟登槐棘，福遍乾坤。